ວ.ກ.ອອນໄລ - ປະຕິບັດແຜນການຮ່ວມມື ລະຫວ່າງວາລະສານກອມມູນິດຫວຽດນາມ ແລະ ຄະນະໂຄສະນາອົບຮົມສູນກາງ ພັກປະຊາຊົນ ປະຕິວັດລາວ, ແຕ່ວັນທີ 11 ຫາວັນທີ 18 ເດືອນສິງຫາ 2014, ຄະນະພະນັກງານວາລະສານກອມມູນິດ ໂດຍ ດຣ. ຟ້າມດິ່ງດ໋າງ ຮອງຫົວໜ້າບັນນາທິການໃຫຍ່ ນຳໜ້າໄດ້ໄປຢ້ຽມຢາມ ແລະ ແລກປ່ຽນທັກສະ ວິຊາການ ບົດຮຽນໃນວຽກງານສື່ສິ່ງພິມທິດສະດີ ກັບພະນັກງານ ຜູ້ບັນນາທິການ ຂອງຄະນະໂຄສະນາອົບຮົມສູນກາງ ພັກປະຊາຊົນ ປະຕິວັດລາວ.
ວັນທີ 17 ສິງຫາ, ສະຫາຍສີສຸກ ພິລາວົງ ຮັກສາການຫົວໜ້າຄະນະໂຄສະນາອົບຮົມສູນກາງ ພັກປະຊາຊົນ ປະຕິວັດລາວ ໃຫ້ການຕ້ອນຮັບຢ່າງອົບອຸ່ນແກ່ຄະນະຜູ້ແທນຫວຽດນາມ. ສະຫາຍສີສຸກ ພິລາວົງ ໄດ້ແນະນຳໂດຍສັງເຂບໃຫ້ຄະນະຜູ້ແທນຊາບ ກ່ຽວກັບວຽກງານກະກຽມ ເພື່ອກ້າວໄປເຖິງກອງປະຊຸມໃຫຍ່ຄັ້ງທີ X ຂອງພັກປະຊາຊົນ ປະຕິວັດລາວ, ສະພາບການພັດທະນາເສດຖະກິດ - ສັງຄົມຂອງລາວ ໃນຊຸມປີມໍ່ໆມານີ້. ຕາມນັ້ນ, ເສກຖະກິດ - ສັງຄົມລາວໄດ້ຂະຫຍາຍຕົວຢ່າງໜັກແໜ້ນ, ຈີດີພີ ເຕີບໂຕສະເຫຼ່ຍສູງກວ່າ 7,5%, ຊີວິດການເປັນຢູ່ຂອງປະຊາຊົນ ໄດ້ຮັບການປົວແປງໃຫ້ດີຂຶ້ນເປັນແຕ່ລະກ້າວ, ອັດຕາສ່ວນຄອບຄົວທຸກຍາກຫລຸດໜ້ອຍຖອຍລົງ. ລັດຖະບານລາວວາງເປົ້າໝາຍສູ້ຊົນ ຮອດປີ 2015, ລົດອັດຕາສ່ວນຄອບຄົວທຸກຍາກລົງຕ່ຳກວ່າ 10%. ນີ້ແມ່ນໜ້າທີ່ທີ່ຫຍຸ້ງຍາກ, ທວງໃຫ້ບັນດາຂະແໜງການ ຂັ້ນຕ່າງໆຕ້ອງຕັ້ງໜ້າພະຍາຍາມ, ໃນນັ້ນມີບົດບາດຂອງນັກຂ່າວໃນການໂຄສະນາ ແນະນຳໃຫ້ປະຊາຊົນພ້ອມກັນປະຕິບັດ.
ສະຫາຍສີສຸກ ພິລາວົງ ເນັ້ນວ່າ ຜ່ານການຮັບຟັງລາຍງານກໍ່ເຫັນວ່າຊຸດຝຶກອົບຮົມໄດ້ຮັບຜົນດີທີ່ສຸດ; ສະຫາຍຫວັງວ່າ ການນຳວາລະສານກອມມູນິດຈະສືບຕໍ່ຊ່ວຍເຫຼືອ ແບ່ງປັນບົດຮຽນ ອົບຮົມວິຊາການ ຍົກສູງລະດັບໃຫ້ພະນັກງານລາວ, ເປັນຕົ້ນແມ່ນວາລະສານອະລຸນໃໝ່ ແລະ ວາລະສານໂຄສະນາ, ເພື່ອໃຫ້ວາລະສານເຫຼົ່ານີ້ເຮັດພາລະບົດບາດ ໜ້າທີ່ຂອງຕົນ ໄດ້ດີກວ່າອີກ.
ສະຫາຍຟ້າມດິ່ງດ໋າງ ສະແດງຄວາມຂອບອົກຂອບໃຈຕໍ່ສະຫາຍສີສຸກ ພິລາວົງ ທີ່ໄດ້ຍາດແຍ່ງເວລາຕ້ອນຮັບຄະນະ; ສະຫາຍໄດ້ແນະນຳໂດຍສັງເຂບກ່ຽວກັບການເຕີບໃຫຍ່ຂອງວາລະສານກອມມູນິດ ແລະໃຫ້ຄຳໝັ້ນສັນຍາວ່າ ຈະລາຍງານໃຫ້ກອງບັນນາທິການວາລະສານກອມມູນິດ ສ້າງແຜນການຮ່ວມມືຢ່າງແທດຈິງ ແລະມີປະສິດທິຜົນ ກັບຝ່າຍລາວໃນຊຸມປີຕໍ່ໜ້າ.
ພາບຊຸດຝຶກອົບຮົມ
ກ່ອນນັ້ນ, ແຕ່ວັນທີ 12 ຫາວັນທີ 14 ເດືອນສິງຫາ, ຄະນະໂຄສະນາອົບຮົມສູນກາງ ພັກປະຊາຊົນປະຕິວັດລາວ ໄດ້ຈັດຕັ້ງຊຸດຝຶກອົບຮົມກ່ຽວກັບທັກສະ ແລະວິຊາການວຽກງານສື່ສິ່ງພິມທິດສະດີ ໃຫ້ພະນັກງານຄະນະໂຄສະນາອົບຮົມສູນກາງ, ພະນັກງານ ຜູ້ບັນນາທິການວາລະສານອະລຸນໃໝ່ ແລະວາລະສານໂຄສະນາ 50 ກ່ວາຄົນ. ໃນເວລາ 3 ວັນ, ຜູ້ລາຍງານທີ່ມາຈາກວາລະສານກອມມູນິດ ໄດ້ສະເໜີບັນຫາສະເພາະ 3 ຫົວຂໍ້: ວຽກງານຈັດຕັ້ງສຳນັກງານສື່ສິ່ງພິມ ແລະວຽກງານນັກຂ່າວ; ບົດຮຽນໃນການຜັນຂະຫຍາຍບັນດາປະເພດບົດຂ່າວບົດໜັງສືພິມ; ການຈັດຕັ້ງວາລະສານກອມມູນິດອອນໄລ. ພາຍຫຼັງຮັບຟັງລາຍງານ 3 ບັນຫາສະເພາະ ແມ່ນການສົນທະນາ ແລກປ່ຽນຄຳເຫັນ ແລະຕອບຄຳຖາມຕ່າງໆ. ກ່າວປາໄສໃນພິທີອັດຊຸດຝຶກອົບຮົມ, ສະຫາຍບົວຈັນ ເພັງສະຫວັດ, ຮອງຫົວໜ້າຄະນະໂຄສະນາອົບຮົມສູນກາງ ຄວບຕຳແໜ່ງບັນນາທິການໃຫຍ່ ວາລະສານອະລຸນໃໝ່ ຕີລາຄາວ່າຊຸດຝຶກອົບຮົມໄດ້ຈັດຕັ້ງເປັນຢ່າງດີ ແທດຈິງ ແລະມີປະສິດທິຜົນ. ບັນດາສະຫາຍຜູ້ລາຍງານທີ່ມາຈາກວາລະສານກອມມູນິດ ໄດ້ແບ່ງປັນບົດຮຽນ ຄວາມຮູ້ທີ່ມີຜົນປະໂຫຍດດີ ດ້ວຍຄວາມພະຍາຍາມ ຈິງໃຈ ໃຫ້ຖັນແຖວພະນັກງານ ຜູ້ບັນນາທິການ ຂອງຄະນະໂຄສະນາອົບຮົມສູນກາງ ພັກປະຊາຊົນ ປະຕິວັດລາວ. ບັນດາພະນັກງານເຂົ້າຮ່ວມຊຸດອົບຮົມຢ່າງເຂັ້ມງວດ ໄດ້ເອົາໃຈໃສ່ເປັນພິເສດເຖິງເນື້ອໃນຕ່າງໆທີ່ຜູ້ລາຍງານສະເໜີມາ ເຊິ່ງສະແດງອອກຢ່າງຈະແຈ້ງທີ່ສຸດແມ່ນໃນການສົນທະນາ ແລກປ່ຽນຄຳເຫັນ ແລະຕອບຄຳຖາມຕ່າງໆ. ຄຳຖາມຫຼາຍຄຳໄດ້ຕັ້ງຂຶ້ນມາອ້ອມຮອບບັນຫາ: ວຽກງານຈັກຕັ້ງສຳນັກງານສື່ສິ່ງພິມ, ວຽກງານນັກຂ່າວ, ການຈັດຕັ້ງສຳນັກງານວາລະສານອອນໄລ, ເສດຖະກິດສື່ສິ່ງພິມ,…
ສະຫາຍບົວຈັນ ເພັງສະຫວັດ, ສະຫາຍຟ້າມດິ່ງດ໋າງ ຖ່າຍຮູບກັບຊຸດຝຶກອົບຮົມ.
ສະຫາຍບົວຈັນ ເພັງສະຫວັດ ສະແດງຄວາມປະສົງຢາກໃຫ້ການນຳວາລະສານກອມມູນິດສືບຕໍ່ເອົາໃຈໃສ່ ແຕ່ງຕັ້ງພະນັກງານ ຜູ້ຊ່ຽວຊານມາແລກປ່ຽນແບ່ງປັນທັກສະ ວິຊາການ ແລະບົດຮຽນກ່ຽວກັບວຽກງານສື່ສິ່ງພິມໃຫ້ພະນັກງານວາລະສານຂອງລາວ.
ດຣ. ຟ້າມດິ່ງດ໋າງ ຕາງໜ້າການນຳວາລະສານກອມມູນິດ ສະແດງຄວາມຂອບອົກຂອບໃຈຕໍ່ຄວາມເອົາໃຈໃສ່ຈັດຕັ້ງ ຂອງຄະນະໂຄສະນາອົບຮົມສູນກາງ ພັກປະຊາຊົນ ປະຕິວັດລາວ ແລະ ການຮ່ວມມືຢ່າງແໜ້ນແຟ້ນຂອງບັນດາສະຫາຍຜູ້ຮຽນ ເພື່ອໃຫ້ຊຸດຝຶກອົບຮົມໄດ້ຮັບຜົນເປັນຢ່າງດີ ສຳເລັດໜ້າທີ່ທີ່ໄດ້ວາງອອກມາ. ສະຫາຍຟ້າມດິ່ງດ໋າງ ແບ່ງປັນວ່າ: ປີ 2015, ວາລະສານກອມມູນິດຈະສະເຫຼີມສະຫຼອງ 85 ປີແຫ່ງການກໍ່ຕັ້ງ ແລະເຕີບໃຫຍ່ເຂັ້ມແຂງ. ວາລະສານອະລຸນໃໝ່ກໍ່ຈະຈັດຕັ້ງການສະເຫຼີມສະຫຼອງ 30 ປີແຫ່ງການຈຳໜ່າຍວາລະສານສະບັບທຳອິດ. ໃນປະຫວັດສາດ 85 ປີຂອງວາລະສານກອມມູນິດ ມີເກືອບ 30 ປີແຫ່ງການພົວພັນສະໜິດແໜ້ນ ກັບການເຕີບໃຫຍ່ຂະຫຍາຍຕົວ ຂອງວາລະສານອະລຸນໃໝ່ - ວາລະສານການເມືອງ ແລະທິດສະດີ ຂອງສູນກາງພັກປະຊາຊົນ ປະຕິວັດລາວ. ພາລະໜ້າທີ່ຂອງຄະນະຜູ້ແທນພວກຂ້າພະເຈົ້າໃນມື້ນີ້ກໍ່ແມ່ນເພື່ອປະກອບສ່ວນເພີ່ມພູນຄູນສ້າງສາຍພົວພັນສະໜິດແໜ້ນດັ່ງກ່າວ, ກໍ່ຄືສາຍພົວພັນມິດຕະພາບພິເສດລະຫວ່າງສອງພັກ ສອງລັດ ແລະປະຊາຊົນສອງປະເທດຫວຽດນາມ - ລາວ. ດ້ວຍຈິດໃຈແລກປ່ຽນ ແບ່ງປັນບົດຮຽນລະຫວ່າງອ້າຍນ້ອງ ມິດສະຫາຍ, ພວກຂ້າພະເຈົ້າຫວັງວ່າຈະໄດ້ປະກອບສ່ວນເລັກນ້ອຍຂອງຕົນ ເຂົ້າໃນການພັດທະນາວຽກງານສື່ສິ່ງພິມທິດສະດີ ຂອງຄະນະໂຄສະນາອົບຮົມສູນກາງ, ຕອບສະໜອງຄວາມຮຽກຮ້ອງຕ້ອງການ ທີ່ພັກປະຊາຊົນ ປະຕິວັດລາວ ວາງອອກມາ.
ມອບຂອງຂວັນຂອງກອງບັນນາທິການວາລະສານກອມມູນິດ ໃຫ້ການນຳວາລະສານອະລຸນໃໝ່.
ໃນແຜນການເຮັດວຽກຢູ່ລາວ, ຄະນະໄດ້ໄປຢ້ຽມປາມ ແລກປ່ຽນບົດຮຽນກັບຄະນະໂຄສະນາອົບຮົມແຂວງບໍລິຄຳໄຊ, ຄະນະໂຄສະນາອົບຮົມແຂວງຄຳມ່ວນ; ໄປຢາມເຂດອະນຸສອນລູງໂຮ່ ຢູ່ບ້ານຊຽງຫວັງ ເມືອງໜອງບົກ ແຂວງຄຳມ່ວນ ແລະຫໍພິພິດທະພັນລູງໂຮ່ ຢູ່ບ້ານນາຈອກ ອຳເພີເມືອງ ນະຄອນພະນົມ ປະເທດໄທ.
ໂດຍ ຫງວຽນດຶກ